Bottelboodskap spoel by Kaapstad uitArgieffoto Toe die kaptein van ŉ duikboot in die middel van die Atlantiese Oseaan ŉ boodskap in ŉ bottel oorboord gegooi het, het hy gedink hy sal dit nooit weer sien nie. ŉ Pa en seun het egter nou, twee jaar en twee maande later, kommodoor Darren White se boodskap op die strand by Pringlebaai, sowat 1 600 seemyl vanwaar dit in die see gegooi is, opgetel. White, die kaptein van die SAS Charlotte Maxeke, het aan die Cape Times gesê hulle was besig met oefeninge saam met die Suid-Amerikaanse vloot en het besluit om die bottel op pad huis toe in die see te gooi. “Ek het ŉ wynbottel van ŉ funksie oorgehou terwyl ons verby Argentinië gevaar het. Ek het die boodskap getik, en ŉ foto van die bemanning saam met die boodskap in ŉ plastieksakkie in die bottel geplaas,” het White gesê. Die kaptein sê die bemanning het gelag toe hy die bottel in die see gegooi het. Volgens die berig is die bottel verlede Saterdag, sowat 20 seemyl ver van White se vlootbasis by Simonstad, opgespoor. “Enigiets kon met die bottel gebeur het, maar dit het sy weg huis toe gevind. As ek hier by die werk [in Simonstad] staan, kyk ek oor die hawe na die plek waar die bottel uitgespoel het,” het ŉ tevrede White bygevoeg.